Amlodipien

Amlodipien (as besilaat, mesilaat of maleaat) is 'n geneesmiddel wat gebruik word om hoë bloeddruk, hartversaking en angina (borskaspyn) mee te behandel. Amlodipien is op die Wêreldgesondheidsorganisasie se modellys van noodsaaklike medisyne wat nodig geag word om die minimum mediese behoeftes van 'n basiese gesondheidsorgstelsel te ondersteun.

 Farmakologiese werking  
Amlodipien is 'n langwerkende kalsiumkanaalblokker (dihidropiridienklas). Net soos ander middels in hierdie klas, werk amlodipien deur die spiertjies in die bloedvate te ontspan, waardeur die bloeddruk dan daal. By angina bevorder die middel bloedvloei na die hartspier om te voldoen aan sy suurstofbehoefte en dus die pyn te verminder.

 Aanwysings 
 Essensiële hipertensie.
 Stabiele hartvatsiekte: afname in hartaanvalle in pasiënte met 'n geskiedenis van miokardiale infarksie.
 Behandeling van simptomatiese hartsiekte of kongestiewe hartversaking. Behandeling hiervoor met amlodipien behoort onder streng mediese toesig ingestel te word teen 'n aanvangsdosis van 5 mg daagliks.

 Dosis en toediening 
Amlodipien, as behandeling vir hipertensie, se aanvangsdosis is 5 mg daagliks per mond.

 Teenaanwysings 
 Absoluut 

 Geskiedenis van hipersensitiwiteit teenoor amlodipien

 Relatief 
 Kardiogeniese skok
 Onstabiele angina
 Hipotensie: bloeddruk laer as 90/60 mmHg
 Aortiese stenose
 Swangerskap en borsvoeding

 Samestelling 
Elke tablet bevat 5 mg of 10 mg amlodipien

 Aanbieding 
Amlodipien word deur Pfizer as Norvasc ® verkoop in Noord-Amerika, Australië, Suid-Afrika en sommige Europese lande. Sedert die patent in 2007 verval het, is dit ook wêreldwyd as 'n generiese middel beskikbaar.

Verpakkings bevat gewoonlik strokies met 30 gekeepte 5 mg of 10 mg amlodipientablette.

 Verwysings 

 Eksterne skakels 
 U.S. National Library of Medicine: Drug Information Portal – Amlodipine'''

Kategorie:Geneesmiddels
Kategorie:Wêreldgesondheidsorganisasie se essensiële medisynelys
Kategorie:Eters